ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་མཆན་བཀོད་མཛུབ་སྟོན་གནང་ཞིང་།ཁོང་གིས་གནད་སྨིན་དབུལ་སྒྲོལ་ཡོང་བ་བྱེད་རྒྱུ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པར་ངེས་པར་དུ་རྒྱལ་ཁ་ལེན་དགོས་པའི་འགག་སྒྲོལ་དམག་འཐབ་ཅིག་དང་།ས་ཁོངས་མཐུན་སྦྱོར་འཕེལ་རྒྱས་ལ་སྐུལ་འདེད་གཏོང་བའི་དམ་འཛིན་བྱེད་གཞི་གལ་ཆེན་ཞིག་རེད།དེར་བརྟེན།ས་ཁུལ་ཁག་དང་སྡེ་ཚན་ཁག་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་ལེན་བསྟར་བ་དང་།ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ།དབུལ་སྒྲོལ་འགག་སྒྲོལ་དམག་འཐབ་ལོ་གསུམ་གྱི་བྱ་སྤྱོད་སྐོར་གྱི་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཐབས་ཇུས་བཀོད་སྒྲིག་དོན་འཁྱོལ་ནན་ཏན་བྱེད་པ།འགན་འཁྲི་འཁུར་སེམས་དང་དགོས་གཏུགས་ཀྱི་བསམ་པ་སྔར་བས་ཆེ་རུ་གཏོང་བ།གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་གཞི་རྩའི་ཐབས་ཇུས་མཐའ་འཁྱོངས་བྱེད་པ།ཤིན་ཏུ་དབུལ་པོའི་ས་ཁུལ་དང་དམིགས་བསལ་དབུལ་པོའི་ཚོགས་སྤྱིར་དོ་ཁུར་ཆེན་པོ་བྱེད་པ།སྲིད་ཇུས་དང་བྱ་ཐབས་ཞིབ་ཕྲ་དང་ཏན་ཏིག་བཟོ་བ།གྲོང་ཚོ་དང་མི་ཐོག་ལ་དོན་འཁྱོལ་ཐུབ་པ་བྱེད་པ།རྣམ་གྲངས་མ་དངུལ་དོ་དམ་ལ་ཤུགས་སྣོན་རྒྱག་པ།འགན་འཁྲི་ནན་དུ་གཏོང་བ།དཔྱད་ཞིབ་ནན་པོ་བྱེད་པ།སྟོབས་ཤུགས་དེ་བས་ཆེ་བ་གཅིག་སྒྲིལ་བྱེད་པ།དངོས་འཛིན་དངོས་སྒྲུབ་བྱེད་པ་བཅས་བྱས་ཏེ་ལོ་རེ་བཞིན་འཕེལ་རིམ་གསར་པ་ཡོང་བའི་འགན་ལེན་བྱེད་དགོས།གནད་སྨིན་དབུལ་སྐྱོར་དང་དཔལ་འབྱོར་དང་སྤྱི་ཚོགས་འཕེལ་རྒྱས་ཕན་ཚུན་སྐུལ་འདེད་ཐུབ་རྒྱུར་དོ་སྣང་དང་།དབུལ་སྒྲོལ་འགག་སྒྲོལ་དང་གྲོང་གསེབ་དར་རྒྱས་གཏོང་བའི་འཐབ་ཇུས་སྦྲེལ་མཐུད་ཡོང་རྒྱུར་དོ་སྣང་།གཞན་གྱི་རོགས་སྐྱོར་དང་ནང་གནས་ཀྱི་སྒུལ་ཤུགས་འཕེལ་རྒྱུ་ཟུང་འབྲེལ་ལ་དོ་སྣང་བཅས་བྱས་ནས་མང་ཚོགས་དབུལ་པོ་དབུལ་སྒྲོལ་བརྟན་པོ་དང་རིམ་གྱིས་ཕྱུག་འགྱུར་ཡོང་བ་བྱས་ཐོག་ལོ་གསུམ་གྱི་དུས་ཚོད་ནང་དབུལ་སྒྲོལ་འགག་སྒྲོལ་གྱི་དམིགས་ཚད་དང་ལས་འགན་དུས་བཀག་བཞིན་ལེགས་འགྲུབ་ཐུབ་པའི་འགན་ལེན་བྱེད་དགོས་པའི་མཛུབ་སྟོན་གནང་བ་རེད།